मिथिला सञो पूनाक,
प्रवास शुरू भेल । ।
 दरिभंगा नञि, पटना सँ,
पकड़ल जे रेल ।
 पूना - कल्याण नञि,
कुर्ला धरि गेल ।
 कुर्ला सञो भी॰टी॰ वा,
दादर, कल्याण जा,
पूना धरि गेल । ।
 सुन्नर समाद भेटल ।
 दरिभंगा सञो पूना,
सप्ताहिक ट्रेन चलल ।
 टिकट कटओलहुँ झट,
पूजा आ छठि छल ।
 चढ़लहुँ जे पूना मे,
दरिभंगे डेग उठल । ।
 तकर बाद कहियो ने,
ओहि ट्रेनक संग भेल ।
 आर॰ए॰सी॰ - वेटिंग की,
नो - रूमक ढंग भेल ।
 कुर्ला - कल्याण भाया,
फेरो प्रवास रहल ।
 ट्रेनक आवृत्ति बढ़ओ,
फेरो एक बजट - रेल ।
 पटना सञो पूना लए,
एक नऽव ट्रेन देल ।
 चमचमाइत डिब्बा सभ,
बड़ नीक लगैत छल ।
 नवकनिञा सनि सजलि,
मोन केँ हरैत छल । ।
 आइ दू हजार बारह,
देखल कतोक खेल ।
 पटना सप्ताहिक सँ,
दैनिक भए गेल ।
 एक्सप्रेस रहए तहिया,
सुपर - फास्ट भेल ।
 "तीन" सञो प्रवास केर,
साधन इएह भेल । ।
 नीक बात पटना,
बनल अति - तेज६ ।
 मुदा किए दरिभंगा,
रहल बकलेल ?
 भरि दिनक जतरा कऽ,
पटना पहुँचलहुँ हम ।
 पटना सञो पूना केर,
बाट आब धएलहुँ हम । ।
 पटनाक ट्रेन केँ,
ई की भए गेल छल ?
 नवकनिञा असमय मे,
बुढ़िया बनि गेल छल ।
 सेकेण्ड नञि, थर्ड हैण्ड,
रिपेयर सेट बॉगी छल ।
 पुछबा पर बूझल,
कलकत्ताक लॉबी छल । ।
 बीझ लागल लोहाक,
चिप्पी सभ साटल छल ।
 किछु तँ अपर - बर्थ,
ढेकी सनि लागल छल ।
 खएबा लए डेस्क होइछ,
सेहो बिलायल छल ।
 बाहर सञो डिब्बा धरि,
राँगल - पोतयल छल । ।
 रतुका समय बेस,
निन्न बड्ड लागल छल ।
 अपरबर्थ - बत्ती तेँ,
माथहि पर टाँगल छल ।
 स्वीचक गुलामी सँ,
राति भरि आँखि पर,
दिनकर प्रचण्ड छल । ।
 मोन पड़ल एहने सनि,
पहिनहु किछु भेल छल ।
 गंगासागर गाड़ीक,
डिब्बा बदलाएल छल ।
 इण्टरसिटीक सेहो,
एहने किछु बात छल ।
 बिहारक ई हाल रहत ? ?
 १ = "पूना प्रवास (१) आ (२)" नामक हमर कविता सभ विदेहक पुर्व अंक ( वर्ष - ४, मास - ४७, अंक - ९४, दिनांक - १५ नवम्बर २०११, स्तम्भ ३॰७ मे ) मे छपि चुकल अछि ।
 २ = २००१ ई॰, जकर मई - जून मे (BAMS हेतु नाँव लिखएबाक लेल) हम पहिल बेर पूना गेल रही । तहि समय मे बिहार सँ पूनाक लेल रेलगाड़ीक कोनो सीधा सम्पर्क नञि छल । "पटना कुर्ला एक्सप्रेस" आ "पटना कुर्ला सुपर फास्ट एक्सप्रेस" छल जाहि मे सँ पहिल कल्याण जं॰ पर रुकैत छल आ दोसर नञि । कुर्ला टर्मिनस सँ पूनाक लेल कोनो रेलगाड़ी नञि छल । पूनाक लेल रेलगाड़ी भी॰टी॰/वी॰टी॰ (वर्तमान सी॰एस॰टी॰), दादर, थाना वा कल्याण सँ भेटैत छल।
 ३ = २००१ ई॰क शीतकालीन विशेष उद्घोषणा मे "दरभंगा पूणा एक्सप्रेस" ओही सालक अक्टूबर - नवम्बर सँ देल गेल ।
 ४ = कोनहु रेलगाड़ीक लेल "नो-रूम" (No Room / Regret) भेटबाक मतलब छै कि ओहि मे प्रतिक्षा श्रेणी (Waiting Class) धरिक टिकट उपलब्ध नञि थिक । माने कि ओहि ट्रेनक माँग वा यात्रीक संख्या बहुत बेशी थिक अर्थात् ओहि रेलगाड़ीक आवृत्ति (Frequency) बढ़ाओल जयबाक चाही । पे दुर्भाग्य सँ आइयो स्थिति सएह अछि पर एहि रेलगाड़ी आवृत्ति नहु बढ़ाओल जा रहल अछि । सम्सत मिथिलांचलक लोक दिन भरिक समय व्यर्थ गमाए, पटना आबि ट्रेन पकड़बाक लेल विवश कएल गेल छथि ।
 ५ = २००३ ई॰ , जहिया "पटना पूणा एक्सप्रेस" ट्रेन देल गेल । पहिने ई गाड़ी "एक्सप्रेस" जे कि बाद मे "सुपर फास्ट एक्सप्रेस" कएल गेल । पहिने ई "सप्ताहिक" छल जे कि बाद मे क्रमशः "दू-दिना", "तीन-दिना", "चारि-दिना" आ अन्ततः "दैनिक" कऽ देल गेल ।
 ६ = "अति-तेज" माने "सुपर-फास्ट" । एहि ठाम सन्दर्भतः सांकेतिक रूपेँ "दैनिक" होयबाक परिचायक सेहो ।
 ७ = माथ पर लागल "ट्युब-लाइट" जरिते रहैत छल । "स्वीच" केँ दबला सँ मिझाइत नञि छल ।
 "विदेह" पाक्षिक मैथिली इ - पत्रिका, वर्ष -५, मास -५५, अंक -११३ , ०१ सितम्बर २०१२ मे प्रकाशित । 